പ്രളയ മേഖലയിലേയ്ക്കും ടൂറിസ്റ്റുകള്! പൊറുതിമുട്ടി ചെക്ക് പോസ്റ്റ് സ്ഥപിച്ചു മുണ്ടക്കയം: പ്രളയബാധിത മേഖലയിലെ കാഴ്ചകള് കാണാനും സെല്ഫിയെടുക്കാനും ആളുകള് കൂട്ടത്തോടെ എത്തിയത് ദുരിതാശ്വാസ പ്രവര്ത്തനങ്ങള്ക്ക് തടസ്സമായി. ഇത്തരക്കാരുടെ വാഹനങ്ങള് മൂലം മണിക്കൂറുകളോളമാണ് മുണ്ടക്കയം ടൗണ് മുതല് കൂട്ടിക്കല് ടൗണ് വരെയുള്ള ഭാഗത്ത് ഗതാഗതക്കുരുക്ക് ഉണ്ടായത്. രോഗികളെ ആശുപത്രികളില് എത്തിക്കാന് പോലും കഴിയാത്തവിധം റോഡില് തിരക്ക് അനുഭപ്പെട്ടു. വിവിധ മേഖലകളില് നിന്ന് വ്യാപക പരാതി ഉയര്ന്നതോടെ മുണ്ടക്കയം കൂട്ടിക്കല് പാതയില് പറത്താനം റോഡ് ജംഗ്ഷനിലും കൊക്കയാര് പഞ്ചായത്ത് അതിര്ത്തിയിലും പൊലീസ് ചെക്ക് പോസ്റ്റുകള് സ്ഥാപിച്ച് ആവശ്യ വിഭാഗത്തെ മാത്രം കയറ്റി വിടുന്ന സംവിധാനം ഏര്പ്പെടുത്തി. മൂന്ന് ദിവസങ്ങളായി ചപ്പാത്ത് മേഖല വാഹനം നിര്ത്തിയിട്ട് സെല്ഫ് എടുക്കുന്നവരെയും സോഷ്യല് മീഡിയയിന് ലൈവ് ചെയ്യുന്നവരെയും കൊണ്ട് നിറഞ്ഞ അവസ്ഥയിലായിരുന്നു. ഇവരുടെ വരവ് കൊണ്ട് ഏറെ ദുരിതം അനുഭവിച്ചത് സന്നദ്ധ പ്രവര്ത്തകരാണ്.